ทุจริตบัตรเครดิตชาวนา
บัตรเครดิตชาวนาพ่นพิษ ธ.ก.ส. พบร้านค้าและชาวนาร่วมกันทุจริต
10 ธ.ค. 2555

บัตรเครดิตชาวนาพ่นพิษ ธ.ก.ส. พบร้านค้าและชาวนาร่วมกันทุจริต
นายมโนชัย สุดจิตร ผู้อำนวยการโครงการบัตรสินเชื่อเกษตรกร ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ขณะนี้ธนาคารได้ตรวจสอบพบปัญหาการทุจริตในโครงการบัตรสินเชื่อเกษตรกร แม้ว่าจะมีความเสียหายยังไม่มากนัก แต่ก็ต้องมีการปรับปรุงแก้ไขเพื่อไม่ให้ขยายวงกว้างออกไป
“ผมยอมรับว่าบัตรเครดิตชาวนามีการทุจริตเกิดขึ้น ซึ่งเป็นความร่วมมือระหว่างร้านค้าและเกษตรกรในการรูดซื้อสินค้า ซึ่งทำให้มีราคาสูงกว่าที่กำหนด ขณะที่เกษตรกรบางรายก็นำสินค้าที่รูดซื้อผ่านบัตรไปขายต่อในราคาสูงหากำไรอีกด้วย” นายมโนชัย กล่าว
นายมโนชัย กล่าวว่า ในเบื้องต้น ธ.ก.ส. ได้มีการเรียกผู้กระทำความผิดทั้งในส่วนของร้านค้าที่เข้าร่วมในโครงการและเกษตรกรผู้ถือบัตรเครดิตชาวนามาตักเตือน โดยในส่วนของร้านค้าที่กระทำผิดก็ได้มีการขึ้นบัญชีดำ (แบล็กลิสต์) และให้หยุดการให้บริการในโครงการชั่วคราวเป็นเวลา 1 เดือน แต่หากยังมีการกระทำผิดเป็นครั้งที่ 2ก็จะให้ออกจากโครงการทันที
นอกจากนี้ ธ.ก.ส. ได้เพิ่มระดับความเข้มข้นในกระบวนการตรวจสอบและควบคุมดูแลการดำเนินโครงการ ทั้งในส่วนของร้านค้าและเกษตรกร เพื่อป้องกันการทุจริตในอนาคตไม่ให้เกิดขึ้นอีก
สำหรับบัตรเครดิตชาวนา ขณะนี้มีเกษตรกรที่เป็นลูกค้าของ ธ.ก.ส. ส่งคำขอเข้าร่วมโครงการ 1.5 ล้านราย โดยมีเกษตรกรได้รับบัตรสินเชื่อแล้ว 6.2 แสนราย และ|มีเกษตรกรจำนวน 2.5 แสนราย เปิดใช้บัตรสินเชื่อเกษตรกรแล้ว โดยได้รูดซื้อเครื่องมือเกษตร อาทิ ปุ๋ย ยาฆ่าแมลงต่างๆ คิดเป็นวงเงินราว 3,000 ล้านบาท
นอกจากนี้ ธ.ก.ส. ยังจะขยายสิทธิบัตรสินเชื่อเกษตรกรไปยังเกษตรกรกลุ่มอื่นๆ ที่เป็นลูกค้าของธนาคาร อาทิ เกษตรกรผู้ปลูกยางพารา เกษตรกรผู้ปลูกข้าวโพด เกษตรกรผู้ปลูกอ้อย ขณะที่จำนวนร้านค้าที่ให้บริการในโครงการบัตรสินเชื่อเกษตรกร ซึ่งปัจจุบันอยู่ที่ 3,300 ร้านค้า โดยตั้งเป้าเพิ่มเป็น 4,000 ร้านค้าสำหรับเงื่อนไขของเกษตรกรที่จะสมัครรับบัตรเครดิตได้จะต้องเป็นลูกค้าของ ธ.ก.ส. และต้องไม่เป็นหนี้กับธนาคารต่างๆ โดยวงเงินบัตรเครดิตเกษตรกรจะให้ไม่เกิน 5 หมื่นบาท ไม่คิดดอกเบี้ย 5 เดือนแรกของรอบการปลูกข้าวจนได้ผลผลิต หลังจากนั้นคิดดอกเบี้ยอัตราลูกหนี้ชั้นดี 7% ต่ำกว่าบัตรเครดิตทั่วไปที่คิดดอกเบี้ยสูงถึง 20%